2016 гъэр зыхуэугъурлахэр
Илъэс къызэднэкIыр яхуэугъурлащ Къэбэрдей-Балъкъэрым и спортсменхэм. Къапщтэмэ, Мудрэн Беслъэн Олимп чемпион хъуащ, дыщэм ефIэкIа дыжьын медаль Рио-де-Жанейрэ къыщихьащ Джэду Аниуар, лъагэу дэлъеинымкIэ дуней псом щынэхъыфI Кучинэ Марие и зэфIэкIым хэхъуэ зэпытщ, «Спартак-Налшыкым» япэ дивизионым игъэзэжащ…
Дыщэ лъагъуэхэш
2016 гъэм екIуэкIа Олимп джэгухэм шэч къызытумыхьэн текIуэныгъэр къыщызыхьа Мудрэн Беслъэн спортымкIэ зыгъэсэн щIидзащ и ныбжьыр илъэс 13-м иту. СамбэмкIэ секцэ зэрыщыIэр абы къыжезыIар и къуэш нэхъыщIэрат. Спортым зэрыдихьэхар нэхъапэхэм Беслъэн и адэ-анэм ящибзыщIащ, сыт щхьэкIэ жыпIэмэ, ар еджэным зэран хуэхъуну абыхэм къалъытэрт.
СамбэмкIэ къыщIидзэри, зымащIэкIэ бэнэкIэ хуитымкIэ зигъэсащ. «Сэ кимано сиIэтэкъым — нэгъуэщI щыгъын сщыгъыу зызгъасэу арат, — игу къегъэкIыж Беслъэн, — зэхьэзэхуэм ухэтын щхьэкIэ хуэфащэу ухуэпауэ ущытын хуейт. Си тренерым и киманор къызитауэ щытащ. НэгъуэщIым и щыгъын сIыгъыу унэм сыкъыщыкIуэжам, сэтей сымыщIу хъуакъым самбэмкIэ зызэрызгъасэр икIи ар хыфIэздзэну сызэрыхуэмейр. Абы щыгъуэм ди адэр си гъусэу зэхьэзэхуэм нэкIуащ. Зы зэIущIэм фIэкIа сыщытемыкIуами, абы си бэнэкIэр игу ирихьат. Арати, секцэм сыкъыхэнащ».
Спортсмен ныбжьыщIэм и зэфIэкI псори къыщызэкъуихар Ермэлыкъалэрщ (Армавирщ). Абы ди щIалэр иригъэблэгъащ и зэчийм гу лъызыта Бабоян Рудольф. Гугъэшхуэхэр уэзыгъэщI бэнакIуэм зыгъэсэн щыщIидзащ Армавир самбэмрэ дзюдомрэ я спорт хэщIапIэм — япэщIыкIэ самбэмкIэ зыгъэсэныгъэхэм пищащ, итIанэ 2008 гъэм дзюдор къыхихащ.
А илъэс дыдэм Мудрэн Беслъэн пашэ щыхъуащ дзюдомкIэ щIыналъэмрэ Урысеймрэ я чемпионатхэм. Дунейпсо, евро- пэ зэпеуэхэм зыбжанэрэ щытекIуа Мудрэныр Урысейм спортым щIыхь зиIэ и мастерщ.
Олимп джэгухэм хэтыныр Беслъэн и спорт гъащIэм и плъапIэ нэхъыщхьэу щытащ. Япэу а Iуэхум абы зрипщытащ 2012 гъэм. Гуп къыхэхам ар хэхуакъым, Галстян Арсен къефIэкIри. Къыхэдгъэщынщи, абы щыгъуэм Галстянщ Урысейм япэ дыщэ олимп медалыр къэзыхьар. ИлъэсиплI дэкIри, Мудрэн Беслъэн апхуэдэ дыдэу япэ дыщэ медалыр къэралым къыхуилэжьащ.
Къэхъун Бэч.
Псыгуэнсу щыщ пелуан
Джэду Аниуар 1987 гъэм Псыгуэнсу (Жанхъуэтхьэблэ) къуажэм къыщалъхуащ. И ныбжьыр илъэс 11-м иту абы бэнэкIэмкIэ зыгъэсэн щIидзащ. Еджэнымрэ спортымрэ зыр адрейм зэран хуэмыхъуу зэдэзыхьыф щIалэ цIыкIум и мурадхэр и адэ-анэмрэ и ныбжьэгъухэмрэ къыдаIыгъыу къэхъуащ. Апхуэдэ щIэгъэкъуэныгъэмрэ тегушхуэныгъэмрэ я фIыгъэкIэ Джэдум спортым ехъулIэныгъэшхуэхэр щызыIэригъэхьащ.
Ди жагъуэ зэрыхъунщи, щыщIалэщIэм Аниуар спортым мащIэ дыдэрэщ къызэрыщыхэжаныкIар — зыр адрейм къыкIэлъыкIуэу фэбжьхэр щIэх-щIэхыурэ игъуэтырт. АрщхьэкIэ Джэдум и ерыщагъым гу лъызыта тренерхэм абы Iэмал иратащ занщIэу балигъхэм я гупым щыбэнэну. ИкIи щыуакъым.
Псыгуэнсу щIалэщIэм и япэ текIуэныгъэшхуэу щытар 2009 гъэм екIуэкIа Урысейм и чемпионатым и жэз медалыр къызэрихьарщ. КъыкIэлъыкIуэу 2011 гъэм къэралпсо зэхьэзэхуэм дыжьыныр щызыIэригъэхьащ.
Урысейм и командэ къыхэхам хэту Джэду Аниуар 2013 гъэм щыбэнащ Тбилиси щекIуэкIа Европэм и чемпионатым. Абы щыгъуэм ди бэнакIуэм Iэзагъ лъагэ къигъэлъэгъуащ икIи япэ дыдэу дыщэ медалыр къихьауэ щытащ. Спортсменым зэрыжиIэмкIэ, абы бэнэкIэ дахэ къигъэлъэгъуэну хуеящ.
2014 гъэм Аниуар иджыри зэ чемпионыгъэр зыIэригъэхьащ — Европэ зэпеуэм илъэситIкIэ зэкIэлъхьэужьу дыщэр къыщехъулIащ. АдэкIэ абы и медалхэм иджыри 3 хигъэхъуащ. Урысеймрэ Европэмрэ я чемпионатхэм дыщэ, дунейпсо чемпионатым жэз медалхэр къыщихьащ. 2015 гъэм Европей джэгухэм я финалым Джэду Аниуар IущIащ тырку бэнакIуэ Сонер икIи зы Iэмали иримыту, 10:0-у хигъэщIащ.
Мы гъэм бэнэкIэ хуитымкIэ Якутием щекIуэкIа къэралым и чемпионатым абы дыщэ медалрэ Рио-де-Жанейрэ щекIуэкIа Олимп джэгухэм зэрыхэтын Iэмалрэ щызыIэригъэхьащ. Зи хьэлъагъыр килог-рамм 74-м нэблагъэхэм я гупым и финалым ди щIалэм лIыхъужьыгъэ къыщигъэлъэгъуащ икIи Олимпиадэм и дыжьын медалыр къыщихьащ.
Джэду Аниуар унагъуэщ, сабиищ иIэщ. Езым зэрыжиIэмкIэ, и текIуэныгъэхэр псори абы зыхуигъэфащэр ахэращ.
Мэзкуу Къанщобий.
ЛъагапIэ нэхъыщхьэр къыпоплъэ
Иджырей зэманым къыпэхъун щыIэкъым атлетикэ псынщIэмкIэ Къэбэрдей-Балъкъэрым и спортсменкэ, тIэунейрэ дуней псом и чемпион, Европэм и чемпион Кучинэ Марие.
2010 гъэм екIуэкIа ныбжьыщIэхэм я Олимп джэгухэм щытекIуа, 2009 гъэм дунейпсо чемпионатым дыжьын медаль къыщызыхьа, 2013 гъэм Европэм щынэхъыфIа Прохладнэ щыщ урыс пщащэм лъагэу дэлъеинымкIэ спорт лIэужьыгъуэм дихьэххэр хуабжьу куэдкIэ щогугъ.
Губернаторым и кубокыр къэхьыным теухуа зэхьэзэхуэу Волгоград щызэхэтам дыщэ медаль къызэрыщихьамрэ «Урыс щIымахуэ» дунейпсо зэпеуэу Мэзкуу щекIуэкIам етIуанэ увыпIэр зэрыщиубыдамкIэ 2015 гъэр Марие къызэIуихащ. КъыкIэлъыкIуэу, метр 1,98-рэ къызэринэкIри, Кучинэр Европэм и чемпион хъуащ.
Метри 2-рэ 1 сантиметррэ дэлъея Кучинэ Марие дыщэ медалыр къыщихьащ шыщхьэуIум Пекин щекIуэкIа дунейпсо чемпионатым.
2016 гъэм Кучинэр куэдкIэ щыгугъащ. Олимп джэгухэм и пэ къихуэу абы нэхъ ерыщыжу зигъэхьэзырын щIидзат. Мазаем ар щытекIуащ «Урыс щIымахуэ» зэхьэзэхуэм. КъыкIэлъыкIуэу къэралым и чемпионатым дыжьын медалыр къыщихьащ.
АрщхьэкIэ, Дунейпсо Олимп Комитетым и унафэкIэ Урысей Федерацэм атлетикэ псынщIэмкIэ и командэ къыхэхар зэрыщыту Рио-де-Жанейрэ ягъэкIуакъым. Кучинэри а гупым хиубыдащ икIи и хъуэпсапIэр зригъэхъулIэну зэкIэ Iэмал иIакъым.
Бразилием щекIуэкIа Олимпиадэм зэрамыгъэкIуам щхьэкIэ 2016 гъэм и щэкIуэгъуэм Кучинэ Марие ди къэралым къыхуигъэфэщащ гуIэфIтещIэжу сом мелуаниплI — апхуэдизщ дыщэ медалхэр къэзыхьахэм иратари.
Жыласэ Замир.
Япэ дивизионым зыгъэзэжа «Спартак-Налшык»
Зэхьэзэхуэм зэрыхэтын мылъкур зэрыхуримыкъум къыхэкIыу илъэситI ипэкIэ езым и фIэфIыныгъэкIэ Урысей Федерацэм футболымкIэ и япэ дивизионыр зыбгынауэ щыта «Спартак-Налшыкым» абы мы гъэм игъэзэжащ. Пэжщ, ди командэм ахъшэ нэхъыбэ иIэ хъуакъым икIи гугъуехьышхуэхэр ешэч.
Апхуэдэу щыт пэтми, илъэситIкIэ зыхэта етIуанэ дивизионым налшыкдэсхэм я къарур къыщызэрыгъуэтыжащ икIи я IэзагъымкIэ къащыхэщащ. ЖыпIэну ирикъунщ мэлыжьыхьым и 11-м щегъэжьауэ ирагъэкIуэкIа зэIущIи 8-м «Спартак-Налшыкым» и гъуэм я хьэрхуэрэгъухэм зы топи къызэрыдагъэмыкIыфар — ар псори зэхэту дакъикъэ 750-м (!) ноблагъэ.
Европэм зы футбол профессионал команди щыIэкъым ди щIалэхэм я гъуащхьэхъумэхэм яхузэфIэкIам хуэдэ къехъулIауэ — етIуанэ дивизионым и «Ипщэ» гупым 2015-2016 гъэхэм щрагъэкIуэкIа джэгугъуэ 26-м я гъуэр къызэрыщыхагъэщIэфар 6 къудейщ. Зыхыхьэжа япэ дивизионми ахэр щынэхъ лъэщ дыдэхэм ящыщ зыщ. Пэжщ, ди гъуащхьэхъумэхэр зэрыхуэмыхум къыхэкIыу (зэIущIэ къэс ику иту зы топи щаху-дэгъэкIыркъым) зэхьэзэхуэм и кIэух увыпIэхэм зэкIэ щытщ, ауэ гъэ къакIуэ нэхъыфIым дыщыгугъынщ.
Хьэтау Ислъам.
